ORDE do 7 de decembro de 2007 pola que se clasifica como de interese deportivo a Fundación USC-Deportiva.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/12/2007

Visto o expediente de clasificación da Fundación USC-Deportiva, con domicilio en Santiago de Compostela.
Supostos de feito.
1. Senén Barro Ameneiro, na súa condición de presidente do padroado da fundación, formulou solicitude de clasificación para efectos da súa inscrición no el Rexistro de Fundacións de Interese Galego.
2. A Fundación USC-Deportiva foi constituída, en escritura pública outorgada en Santiago de Compostela, o día nove de novembro de dous mil sete, ante o notario Marcelino Estévez Fernández, co número de protocolo corenta e nove, pola Universidade de Santiago de Compostela, representada para este acto por Senén Barro Ameneiro na súa condición de reitor da citada universidade.
3. Segundo consta nos artigo seis dos estatutos, a fundación ten por obxecto a promoción, incentivo e desenvolvemento da actividade físico-deportiva universitaria, preferentemente na Comunidade Autónoma galega.
4. O padroado da fundación estará integrado por Senén Barro Ameneiro como presidente, María Esther Martínez Piñeiro como secretaria, e por Elías Torres Feijoo e Enrique-Alfonso Sande Meijide como vogais.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese deportivo a Fundación USC-Deportiva, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese deportivo e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día tres de decembro de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese deportivo a Fundación USC-Deportiva, adscribíndoa á Consellería de Cultura e Deporte, que exercerá plenamente o protectorado sobre ela.
Santiago de Compostela, 7 de decembro de 2007.
José Luis Méndez Romeu
Conselleiro de Presidencia, Administracións
Públicas e Xustiza